ไทยพาณิชย์บุก‘พม่า-จีน’เต็มสูบ
ไทยพาณิชย์เปิดสำนักงานตัวแทนในพม่าปลายเดือนนี้ ลุยอาเซียน เอเชียตะวันออก ปีหน้าเข้าปักกิ่ง
13 พ.ย. 2555

ไทยพาณิชย์เปิดสำนักงานตัวแทนในพม่าปลายเดือนนี้ ลุยอาเซียน เอเชียตะวันออก ปีหน้าเข้าปักกิ่ง
นายมาณพ เสงี่ยมบุตร ผู้ช่วยผู้จัดการใหญ่ สายธุรกิจต่างประเทศ ธนาคารไทยพาณิชย์ กล่าวว่า ในปลายเดือนนี้ธนาคารจะเปิดสำนักงานตัวแทนในสาธารณรัฐแห่งสหภาพเมียนมาร์ (พม่า) ซึ่งตามกฎหมายใหม่ของพม่าจะอนุญาตให้ธนาคารต่างประเทศร่วมทุนกับธนาคารท้องถิ่นได้ในปีหน้า โดยในปี 2558 จะเป็นกรณีช้าที่สุดที่พม่าจะเปิดให้ธนาคารต่างประเทศเข้ามาดำเนินธุรกิจธนาคารพาณิชย์ได้เต็มรูปแบบ
นอกจากนี้ ธนาคารอยู่ระหว่างขอเปิดสำนักงานตัวแทนในกรุงปักกิ่ง สาธารณรัฐประชาชนจีน คาดว่ากระบวนการจะแล้วเสร็จในปีหน้า ตามขั้นตอนจีนจะต้องเปิดสำนักงานตัวแทน 2 ปี ก่อนยกระดับขึ้นเป็นสาขา 
นอกจากการขยายธุรกิจไปยังกลุ่มประเทศอาเซียน ธนาคารยังมองไปถึงกลุ่มประเทศเอเชียตะวันออก ทั้งจีนและอินเดีย
นายมาณพ กล่าวว่า ขณะนี้ความต้องการในพม่ามีทั้งฝั่งอุปโภคและบริโภค และการลงทุนโครงสร้างพื้นฐาน สาธารณูปโภคต่างๆ การลงทุนจึงหลากหลาย สำหรับการลงทุนที่จะเกิดขึ้นได้ทันทีคือ กลุ่มอาหารและเครื่องดื่ม อสังหาริมทรัพย์ โรงแรม และวัสดุก่อสร้าง ส่วนกลุ่มอุตสาหกรรมที่ต้องใช้เวลา 12 ปี คือ พลังงานและโครงสร้างพื้นฐาน การสื่อสาร เกษตร และอุตสาหกรรมที่ต้องใช้เวลามากกว่า 3 ปี คือ อิเล็กทรอนิกส์ และยานยนต์ 
อย่างไรก็ตาม อนาคตของพม่ายังมีความไม่แน่นอนในหลายด้าน ได้แก่ 1.ที่ดินยังมีราคาสูงในขณะที่มาตรการควบคุมราคาที่ดินของรัฐบาลยังไม่มีประสิทธิภาพ 2.ในอนาคตอันใกล้คาดว่ากำลังการผลิตไฟฟ้าจะยังไม่เพียงพอต่อปริมาณความต้องการ 3.ขาดระบบการขนส่งมีประสิทธิภาพ 4.ขาดความคล่องตัวในการโอนเงินออกนอกประเทศ